Gado-gado inggih punika ajengan khas Jakarta madaging jangan sané kaengseb, getepan taluh miwah tahu, sané kakrébésin bawang goreng miwah kerupuk. Jangan kawewehin antuk saus utawi basa kacang malakar saking kacang tanah sané sampun kaalusang miwah kaaduk rata.

Lelintihan

Lelintihan ajengan Gado-gado puniki durung kapastika, tur nénten wénten bukti sané ngayuktiang pinaka carita utawi téori punika. Makudang vérsi carita punika minakadi:

Kruna Betawi "digado"
Gado-gado maplarapan saking kruna Indonésia "digado". Sakéwanten, kruna digado nénten wénten ring kamus basa Indonésia. Kruna “digado" maasal saking budaya khas Indonésia, Betawi. Ring basa Betawi, kruna punika maartos “nénten dados kaajeng sareng nasi”, olih krana punika nasi nénten rumasuk lakaran saking gado-gado. Sawalikné, pagentos beras, sané kauningin dados lontong.

Prajurit Mataram
Wénten nganikayang kawéntenan gado-gado kakawitin ring abad ka-17, ritatkala Kasultanan Mataram sané kamanggalain Sultan Agung ngamargiang Panyerbuan ring Batavia, prajurit ida kakirangan pasokan lakaran ajengan kautama beras. Tiosan punika, lumbung-lumbung beras ring nampek Batavia katunjel olih VOC, sapunika ngaranayang prajurit warok saking Ponorogo sané magabung ring prajurit yuda, mangda tetep urip para prajurit punika ngajeng soroh jejanganan ring genah punika taler kasiramin antuk basa kacang. Tatindakan punika ring Basa Jawa kasengguh Gado sané maartos wantah ngajeng darang kémanten utawi ngajeng tanpa nasi. Resép gado-gado salanturné kasarengin olih para prajurit liyanan antuk ngajeng jangan sané kacampuh sareng basa kacang. Sané mangkin, gado-gado kawewehin lontong sané katiis, taluh, tahu miwah kerupuk.

Kampung Tugu
Téori liyanan pinaka gado-gado maasal saking Kampung Tugu. Ring pamahbah warsa 1700-an, ritatkala bangsa Éropa rauh ring Indonésia, wong Portugis ngawitin ngawangun kampung sané mangkin kaloktah antuk parinama désa Tugu. Koné jadma Portugis punika makta ajengan lokalné nuju Indonesia. Saking pangenalan Budaya Portugis, ajengan gado-gado kapertama kakenalang ring Indonésia.

Saking wong Cina
Wénten taler sané nganikayang pinaka gado-gado maasal saking wong Cina sané nyeneng ring Betawi. Wénten sané ngorahang pinaka wong Tionghoa seneng ajengan pecel Jawa, ipun salanturné nguahin ajengan punika mangda langkung kaaptiang sareng kasenengan ipun, saking uahan-uahan punika karipta gado-gado.

Lakaran

Jangan

Jangan sané kaanggén gado-gado nénten ja pasti, sakéwanten jangan sané ketah kaanggén inggih punika:

Jangan ijo sané kagetep alit miwah kaengseb minakadi selada, bayem, jepang, kangkung, kol, kembang kol, kelongkang, buah kacang, miwah busbusan
Lakaran liyanan sekadi paya miwah ketimun
Kentang malablab sané kagetep-getep
Taluh malablab
Tempe
Tahu
Jagung Pipil

Antuk patiosan taluh miwah kentang malablab, jangan sané kaanggén ketahné kantun matah. Yadiastun wénten jangan sekadi kol miwah bungan kol miwah liyanan sané kaengseb. Taler jangan punika wénten sané makukus.

Basa kacang

Satunggil pabinayan gado-gado saking selada jangan liyanan punika lakaran basa kacang ipun. Lakaran-lakaran sané kaanggén antuk basa kacang punika taler prasida mavariasi. Lakaran sané ketah kaanggén inggih punika:

Kacang tanah sané kaalusang
Kesuna
Tabia, mica
Toya lémo
Uyah, gula bali

Wenteh taler ngawewehin:
Santen
Kécap
Sere
Cekuh

Pustaka

Ajengan Indonésia
Selada